འབྲོག་ཕྲུག་ཅིག་གི་རྣམ་ཤེས་ལས་གྲུབ་པའི་༼ཚོར་རྟོག༽ཅེས་པའི་དེབ་ཆུང་འདི་ཀློག་པ་པོ་ལྷན་རྒྱས་ཀྱི་སྤྱན་ལམ་དུ་བསྟར་ཡོད།ཁྱེད་རྣམས་ཀྱིས་ཞིང་སར་དལ་གྱིས་བརྒལ་ཞིང་།ཐ་སྙད་ཀྱི་ནས་འབྲུ་རིམ་གྱིས་རྒུམ་ནས་འདེར་སླེབས་དུས།ངས་ཁྱེད་ཚོ་ལ་ཚིག་གསུམ་གྱི་གསལ་འདེབས་བྱ་རྒྱུ་ནི།རང་ཉིད་ཀྱི་རྩོམ་སྦྱོང་ཆེད་དུ་དགའ་སྐྱོ་ཆགས་སྡང་གིས་བྲིས་པའི་ཚོར་བའི་རྟོག་འགྱུ་འདི་དགམ་དགའ་ན་དགའ་མདོག་དང་།མ་སྐྱོ་ན་སྐྱོ་མདོགམ་དུང་བར་དུང་ཁུལ་དང་།མ་བརྩེ་བར་བརྩེ་ཁུལ་སོགས་ཀྱིས་བརྗོད་བྱ་མེད་པའི་སྟོང་གཟུགས་ཀྱི་རྫུན་བཟོ་བྱས་པ་མིན་ལ།རང་ཉིད་ཀྱི་དགའ་སྐྱོ་དུང་བརྩེའི་དངོས་པོའི་གནས་ལུགས་ལ་དྲང་བརྗོད་ཀྱི་ཚོར་བ་སྤྲད་པ་ཤ་སྟག་ཡིན་པས།ཁྱེད་ཚོ་ལའང་དགའ་སྐྱོ་ཆགས་སྡང་གི་ཚོར་སྣང་མི་འདྲ་ཞིག་སྤྲད་ཡོད་ངེས།ཁྱེད་རྣམས་ཀྱིས་ཀྱང་བཟང་ཕྱོགས་དང་ངན་ཕྱོགས་གང་ནས་ལྟ་ཚུལ་དག་འདོན་པའི་རེ་བ་ཆེ།ཕྲན་རང་ཉིད་སློབ་གྲྭ་ཆེན་མོ་ཞིག་གི་གླིང་ཁ་ནས་དགེ་རྒན་ཆེན་མོ་ཞིག་གིས་སློབ་ཁྲིད་མྱོང་བའི་སློབ་ཆེན་པ་ཞིག་མ་ཡིན་ཞིང་།རྟ་ནོར་ལུག་གསུམ་གྱི་ལྷས་འདབས་ནས་རྔོ་ཐོག་པའི་འབྲོག་ཕྲུག་ཞིག་ཡིན་པ་ཤེས་དགོས།དེ་རེས་ཀྱི་དེབ་འདིའི་ནང་ནས་བོད་ཀྱི་བརྡ་སྤྲོད་དང་མི་མཐུན་ཞིང་ཡུལ་གྲོང་ཕལ་སྐད་ཀྱིས་སྐད་ཡིག་གི་ཐོབ་ཐང་ལ་རྡོག་རྫིས་བཏང་བ་གང་ཡོད་ནི་བདག་རང་གི་ཤེས་བྱའི་ཆུ་ཚད་དམན་པའི་ནག་ཉེས་ཡིན་པས་རང་གིས་ཅིས་ཀྱང་འགན་ཁུར་ཡོད།བརྗོད་བྱ་དང་བརྗོད་བྱེད་གང་གི་ཆ་ནས་ལེགས་ཆ་དང་གསར་ཉམས་ཅུང་ཟད་རེ་ཡོད་ཅིང་།བསམ་བློའི་ནང་སྙིང་དང་།བློ་འབྱེད་ཀྱི་ནུས་པ།ཡར་སྐུལ་གྱི་དགེ་མཚན་སོགས་ཡོད་ན་དེ་དག་ནི་རང་ཉིད་ཀྱིས་རང་སྟོབས་རང་སྤེལ་དང་།རང་གི་རྣམ་དཔྱོད་ལས་གྲུབ་པའི་ཚིག་འབྲུ་གསོན་པོ་དེ་ཡིན་ངེས་པས།ང་ཉིད་ཀྱི་ལུས་སུ་གྲུབ་པའི་མི་རིགས་འདིའི་ཤ་ཁྲག་རུས་གསུམ་ལ་དྲིན་ལན་ཞིག་ཅི་ལ་མིན།།ལྡོང་སྐལ་བཟང་ནས།